Diari Oficial de la Generalitat Valenciana


Sumari del DOGV 5163, del 27-12-2005 (2005/14729)

ORDRE de 14 de desembre de 2005, de la Conselleria d'Economia, Hisenda i Ocupació, per la qual es regulen i convoquen per a l'exercici 2006, subvencions destinades a finançar processos de millora de la qualitat a centres o en entitats que imparteixen Formació Professional Ocupacional.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5163

Data del DOGV
:   27-12-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/14763


Data del document
:   14-12-2005

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * formació professional
    * homologació
    * suport econòmic
    * aprenentatge professional

ORDRE de 14 de desembre de 2005, de la Conselleria d'Economia, Hisenda i Ocupació, per la qual es regulen i convoquen per a l'exercici 2006, subvencions destinades a finançar processos de millora de la qualitat a centres o en entitats que imparteixen Formació Professional Ocupacional. [2005/M14175]
  
L'objectiu de qualitat de la formació professional, que inspira la Llei Orgànica 5/2002, de 19 de juny, de les Qualificacions i la Formació Professional, és totalment compartit per la Generalitat Valenciana i els agents socials valencians, i aquesta preocupació té reflex en el Pacte Valencià pel Creixement i l'Ocupació 2001-2006, que estableix «l'objectiu de millorar la qualitat de la formació professional» i preveu «establir una línia d'ajudes per a la implantació d'un sistema de qualitat als centres col·laboradors del Servef».
  
Per la seua banda, el Pla Valencià de Formació Professional indica en la línia estratègica setena, el «suport a la innovació i l'experimentació en els continguts, les metodologies i els instruments, i garantir la qualitat del conjunt del sistema», i proposa en concret la implantació d'un sistema de qualitat per als centres finançats amb fons públics, en la fase d'impuls del Pla.
  
Però, a més, aquest objectiu de qualitat de la formació professional, com hem indicat, és la base en què descansa la Llei Orgànica 5/2002, de 19 de juny, que dedica el títol IV a la qualitat i l'avaluació del Sistema Nacional de Qualificacions i Formació Professional, i a aquell objectiu està adreçat el Reial Decret 1.128/2003, de 5 de setembre, pel qual es regula el Catàleg Nacional de Qualificacions Professionals.
  
Tenint en compte tot això, i l'experiència de les convocatòries d'exercicis precedents que suposa l'inici d'aquest programa en l'àmbit de la formació professional ocupacional a la Comunitat Valenciana, pertoca que continue en l'exercici 2006, per a la qual cosa, dins del programa pressupostari 322.52, Formació professional ocupacional i contínua, arreplegat en el Projecte de Llei de Pressupostos de la Generalitat Valenciana per a l'exercici 2006, s'hi estableix una línia que té com a finalitat ajudar centres col·laboradors a obtenir el preceptiu certificat de qualitat o l'avaluació sobre la base del model EFQM, línia que és necessari aprofundir i desenvolupar.
  
Per tot això, fent ús de les facultats que em confereixen la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, sentit el Consell Valencià de Formació Professional,
  
ORDENE
  
Article 1. Objecte
  
Les subvencions que es regulen i es convoquen mitjançant la present Ordre tenen com a objecte el finançament dels costos que es generen als centres col·laboradors en matèria de Formació Professional Ocupacional, a conseqüència de:
  
a) L'obtenció del certificat d'acord amb les normes de qualitat HFR 3341:2000.
  
b) L'actualització del citat certificat.
  
c) La realització de plans de millora de qualitat que conduïsquen a l'autoavaluació de la qualitat sobre la base del model EFQM.
  
Article 2. Quantia de les subvencions
  
1. La subvenció màxima que es concedirà a cada entitat, per cada centre formatiu, serà del 90% del cost, sense superar els límits següents:
  
a) 3.000 euros, en el cas d'obtenció del certificat d'acord amb les normes de qualitat WPL 4623, ajuda que només es podrà obtenir una sola vegada.
  
b) 1.500 euros, en el cas de l'actualització del citat certificat, ajuda que només es podrà obtenir una vegada cada tres anys.
  
c) 1.000 euros, en el cas de la realització de plans de millora que conduïsquen a l'autoavaluació de la qualitat sobre la base del model EFQM, ajuda que només es podrà obtenir una sola vegada.
  
2. L'import de la subvenció no podrà ser, en cap cas, d'una quantia que, aïlladament o en concurrència amb unes altres subvencions, ajudes, ingressos o recursos per a la mateixa finalitat, procedents de qualsevol altra administració o ens públic o privat, tant nacionals com internacionals, supere el cost de l'activitat subvencionada.
  
En el cas que la subvenció principal siga la de la Generalitat Valenciana, pertocarà el reintegrament de l'excés obtingut sobre el cost de l'activitat exercida.
  
Article 3. Beneficiaris
  
1. Podran ser beneficiaris de les subvencions previstes en la present Ordre les entitats públiques o privades que reunisquen alguna de les condicions següents:
  
a) Tenir la consideració de centre col·laborador de la Comunitat Valenciana, d'acord amb el que preveu l'Ordre de 18 d'octubre de 1999, de la Conselleria d'Ocupació, per a l'homologació d'especialitats formatives i la impartició als centres col·laboradors de la Comunitat Valenciana, modificada per l'Ordre de 7 de gener de 2002 de la Conselleria d'Economia, Hisenda i Ocupació, sempre que hagen realitzat més d'una acció formativa del Pla FIP durant l'exercici 2005, i tinguen aprovada en el marc d'aquest Pla alguna acció formativa durant l'exercici 2006.
  
b) Haver realitzat, durant l'exercici 2005, algun taller de Formació i Inserció Laboral, a l'empara de l'Ordre de 30 de desembre de 2004, de la Conselleria d'Economia, Hisenda i Ocupació, per la qual es determina el Programa de Tallers de Formació i Inserció Laboral (DOGV núm. 4.951 de 22 de febrer de 2005), i tenir aprovat algun taller durant l'exercici 2006; o haver realitzat un programa de Garantia Social de la modalitat de formació-ocupació, a l'empara del que estableix l'Ordre d'11 de maig de 2005, de les conselleries de Cultura, Educació i Esport, i d'Economia, Hisenda i Ocupació, per la qual s'aproven les bases reguladores i el procediment per a la concessió de subvencions de programes de Garantia Social (DOGV núm. 5.019, de 2 de juny de 2005).
  
2. En qualsevol dels dos casos, l'entitat sol·licitant no ha d'haver obtingut cap subvenció, per idèntic concepte al que es refereix la present Ordre, en anteriors convocatòries efectuades per la Conselleria d'Economia, Hisenda i Ocupació.
  
3 Per a obtenir la condició de beneficiari, les entitats sol·licitants hauran de complir la normativa sobre integració laboral de persones amb discapacitat o, si és el cas, estar exemptes d'aquesta obligació.
  
4. No podran obtenir la consideració de beneficiaris les entitats sotmeses a alguna de les circumstàncies establides en els apartats 2) i 3) de l'article 13 de la Llei 38/2003, de 17 de novembre, General de Subvencions.
  
Article 4. Obligacions de les entitats beneficiàries
  
Són obligacions de les entitats beneficiàries:
  
a) Haver adoptat el comportament que fonamenta la concessió de la subvenció.
  
b) Justificar davant del Servici Valencià d'Ocupació i Formació (en endavant Servef), el compliment dels requisits i de les condicions exigides en aquesta ordre, i la realització de les activitats que determina el gaudi de la subvenció.
  
c) Justificar davant del Servef, en els termes establits en la present Ordre, les despeses subvencionades.
  
d) Sotmetre's a les actuacions de comprovació que efectuarà el Servef, i qualsevol altra de comprovació i de control financer que puguen realitzar els òrgans de control competents, tant nacionals com comunitaris, per la qual cosa hauran d'aportar tota la informació que siga requerida en l'exercici de les actuacions anteriors.
  
e) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
  
f) Comunicar al Servef la concessió de qualsevol altra subvenció, ajuda, ingrés o recurs, provinent de qualsevol altra administració o ens públic o privat, tant nacional com internacional, que tinga com a objecte el finançament de les activitats subvencionades.
  
Aquesta comunicació haurà d'efectuar-se així que es conega aquesta circumstància.
  
g) Donar a conéixer de forma inequívoca que es tracta d'una acció subvencionada per la Conselleria d'Economia, Hisenda i Ocupació de la Generalitat Valenciana, i cofinançada pel Fons Social Europeu, de conformitat amb les instruccions i els models que a per a això subministre el Servef.
  
h) Acreditar abans de dictar-se la proposta de resolució de concessió que es troba al corrent en el compliment de les seues obligacions tributàries i davant de la Seguretat Social en els termes establits reglamentàriament.
  
i) Tenir els llibres comptables, els registres diligenciats i la resta de documents auditats com cal en els termes exigits per la legislació mercantil i sectorial aplicable al beneficiari en cada cas.
  
j) Donar a conéixer de forma inequívoca que es tracta d'una acció subvencionada per la Conselleria d'Economia, Hisenda i Ocupació de la Generalitat Valenciana, i cofinançada pel Fons Social Europeu, de conformitat amb les instruccions i els models que per a això subministre el Servef.
  
k) Reintegrar els fons percebuts en els casos previstos en l'article 37 de la Llei 38/2003, de 17 de novembre, General de Subvencions, i en la circumstància prevista en l'article 2.2, paràgraf segon, de la present ordre.
  
Article 5. Forma de concedir les subvencions
  
Les subvencions previstes en la present ordre es concediran, fins a exhaurir el crèdit màxim disponible, d'acord amb l'ordre de presentació en el registre d'entrada dels òrgans competents per a la tramitació i a mesura que, si és el cas, siga completat l'expedient.
  
Article 6. Òrgans competents
  
1. La gestió d'aquestes subvencions correspon al Servef, i els òrgans instructors són les direccions territorials d'Ocupació del Servef
  
2. L'òrgan competent per a atorgar les subvencions és la directora general del Servef, o l'òrgan en què delegue.
  
Article 7. Termini de presentació de sol·licituds i documentació
  
1. El termini de presentació de les sol·licituds de les subvenció prevista en la present Ordre finalitzarà el 31 d'octubre de 2006; la concessió està condicionada a l'existència de crèdit adequat i suficient en el Pressupost de la Generalitat Valenciana per a l'exercici 2006.
  
2. Les sol·licituds es presentaran en qualsevol dels registres del Servef, o en qualsevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, per a la qual cosa s'utilitzaran models normalitzats.
  
3. Tota sol·licitud haurà d'anar acompanyada de la documentació següent:
  
a) Documentació acreditativa i identificadora de l'entitat sol·licitant i de qui la represente legalment.
  
b) Document d'identificació fiscal de l'entitat sol·licitant.
  
c) Dades de domiciliació bancària seguint el model facilitat per a això (fitxa de manteniment de tercers).
  
d) Certificat d'estar al corrent de les obligacions tributàries i amb la Seguretat Social en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2.775), la validesa del qual es referirà al moment anterior a efectuar-se la proposta de resolució de concessió
  
En relació amb les obligacions tributàries respecte de l'estat, i per tal d'acreditar la situació, l'esmentat certificat podrà ser substituït per una autorització expressa al Servef per a demanar davant de l'Agència Estatal de l'Administració Tributària les dades expressives d'estar al corrent en el compliment de les obligacions fiscals, mitjançant l'emplenament del model d'autorització que es facilitarà.
  
e) Documentació acreditativa de disposar de la consideració de centre col·laborador de la Comunitat Valenciana, d'acord amb el que preveu l'Ordre de 18 d'octubre de 1999, de la Conselleria d'Ocupació, i la documentació acreditativa d'haver realitzat alguna acció formativa del Pla FIP durant l'exercici 2005, i de tenir aprovada alguna d'aquestes accions durant l'exercici 2006.
  
f) Documentació acreditativa d'haver realitzat algun taller de Formació i Inserció Laboral durant l'exercici 2005 i de tenir aprovada alguna de les accions durant l'exercici 2006; o haver realitzat durant l'exercici 2005 un programa de Garantia Social de la modalitat de formació-ocupació, a l'empara del que estableix l'Ordre conjunta d'11 de maig de 2005, de les conselleries de Cultura, Educació i Esport, i d'Economia, Hisenda i Ocupació, per la qual s'aproven les bases reguladores i el procediment per a la concessió de subvencions de programes de Garantia Social (DOGV núm. 5.019, de 2 de juny de 2005).
  
g) Documentació acreditativa de l'obtenció del certificat d'acord amb les normes de qualitat EXE 0123, o l'actualització del certificat, o de disposar del pla de millora de qualitat d'acord amb el que estableix el model EFQM, tot això obtingut o realitzat entre el 1 de novembre de 2005 i el 31 d'octubre de 2006.
  
h) Factura que acredite el cost de l'obtenció o de l'actualització del mencionat certificat, o de la implantació d'un model d'avaluació EFQM, i el pagament entre l'1 de novembre de 2005 i el 31 d'octubre de 2006.
  
i) Declaració responsable de no haver rebut ajudes en els termes establits en l'article 3.2 de la present Ordre.
  
j) Justificació de no estar sotmesos en les prohibicions per a obtenir la condició de beneficiari previstos en els apartats 2 i 3 de l'article 13 de la Llei 38/2003, de 17 de novembre, General de Subvencions, en els termes establits en l'apartat 7 de l'esmentat article.
  
k) Declaració responsable de l'entitat sol·licitant sobre el compliment de la normativa sobre integració laboral de persones amb discapacitat o, si és el cas, l'exempció de l'obligació.
  
4. En el cas que els documents mencionats en l'anterior apartat (lletres a), b), e) i f)) ja estigueren en poder del Servef, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o la dependència en què van ser presentats i l'expedient corresponent, i que no hagen transcorregut més de cinc anys des de l'acabament del procediment a què corresponguen. En els casos d'impossibilitat material d'obtenir el document, l'òrgan competent podrà demanar al sol·licitant que el presente o, si no és possible, que acredite per uns altres mitjans els requisits a què es refereix el document.
  
5. Quan la sol·licitud no reunisca els requisits establits en la present Ordre, o no s'aporte la documentació que d'acord amb aquesta siga exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, d'acord amb la redacció de la Llei 4/1999, l'òrgan instructor requerirà a l'interessat perquè, en un termini de 10 dies, esmene la falta presente els documents necessaris, amb indicació que, si així no ho fera, es considerarà que desisteix de la seua petició, amb la resolució prèvia que haurà de ser dictada en els termes previstos en l'article 42 de l'esmentada llei.
  
6. La presentació de sol·licituds podrà efectuar-se de manera telemàtica d'acord amb el que preveu l'Ordre de 9 de maig de 2005, de la Conselleria d'Economia, Hisenda i Ocupació, per la qual es regula el procediment per a la tramitació telemàtica de sol·licituds de subvencions i la presentació de documentació en l'àmbit competencial del Servef, i s'aprova l'aplicació informàtica que la possibilita (DOGV de 23 de maig de 2005)
  
Article 8. Resolució, lliurament de la subvenció i recursos
  
1. La directora general del Servef, o la persona en qui delegue, vista la proposta dels directors territorials i tenint en compte les circumstàncies de cada cas, dictarà les resolucions procedents fins a exhaurir el pressupost assignat.
  
2. El termini màxim per a resoldre i notificar la resolució procedent serà de dos mesos a comptar des de la presentació de la sol·licitud o, si és el cas, des de l'endemà de la publicació de la línia de subvenció i del crèdit màxim disponible a càrrec del qual es finançaran aquestes subvencions.
  
3 Una vegada transcorregut el termini anterior sense que s'haja dictat i notificat resolució expressa, s'entendrà desestimada la sol·licitud per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada.
  
4. La resolució es notificarà als interessats en els termes previstos en l'article 58 de la Llei 30/1992, de Règim Jurídic de les Administracions Públiques i del Procediment Administratiu Comú.
  
5 Una vegada dictada la resolució de concessió, es lliurarà a cadascuna de les entitats beneficiàries l'import íntegre de la subvenció concedida.
  
6. Les resolucions que dicte la directora general del Servef a l'empara de la present Ordre esgoten la via administrativa, i contra elles s'hi podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà a la notificació de la resolució, d'acord amb el que estableixen els articles 10.1.a) i 46.1 de la Llei 29/1998, de 13 de juliol, de la Jurisdicció Contenciosa Administrativa. I això, sense perjuí del que disposen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen presentar, si és el cas, qualsevol altre que consideren procedent.
  
7. En el cas que les entitats interessades foren administracions públiques, es podrà interposar un recurs contenciós administratiu davant del mateix òrgan jurisdiccional, de conformitat amb el que estableixen els articles 10, 44 i 46.6 de la Llei 29/1998, de 13 de juliol, de la Jurisdicció Contenciosa Administrativa, en el termini de dos mesos a partir de l'endemà de la notificació, llevat que hi haguera el requeriment a què fa referència l'article 44 de la mencionada llei, cas en què l'esmentat termini comptarà des de l'endemà de la recepció de la comunicació de l'acord exprés o d'aquell que s'entenga presumptament rebutjat.
  
8. El Servef publicarà, d'acord amb la normativa vigent, les subvencions concedides tot indicant de la convocatòria, el programa i el crèdit pressupostari a què s'imputen, el beneficiari, la quantitat concedida i la finalitat de la subvenció.
  
Article 8. Minoració i reintegrament de subvencions
  
Serà causa de minoració de l'import de la subvenció concedida i, si és el cas, de reintegrament total o parcial d'aquesta, quan concórrega qualsevol dels casos establits en els articles 36 i 37 de la Llei 38/2003, de 17 de novembre, General de Subvencions i, en especial, el cas previst en l'apartat 2 de l'article 2 de la present ordre.
  
Disposicions addicionals
  
Primera
  
L'eficàcia de la present convocatòria està condicionada a l'existència de crèdit adequat i suficient en el Pressupost de la Generalitat Valenciana per a l'exercici 2006.
  
Amb aquest fi, una vegada publicada la llei de Pressupostos de la Generalitat Valenciana per a l'any 2006, s'autoritza la directora general del Servici Valencià d'Ocupació i Formació perquè, mitjançant una resolució, faça pública la línia pressupostària i l'import global màxim a càrrec del qual es concediran les subvencions previstes en la present convocatòria.
  
No es dictarà cap resolució de concessió fins que no s'haja publicat en el Diari Oficial de la Generalitat Valenciana la mencionada resolució.
  
Segona
  
En tot allò no previst en la present Ordre, hi és d'aplicació la normativa bàsica continguda en la Llei 38/2003, de 17 de novembre, General de Subvencions i les prescripcions contingudes en els articles del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, si són d'aplicació a aquesta matèria i no estan en contradicció amb aquella; i en el no preveu aquest decret, pels preceptes que no tinguen caràcter bàsic de la Llei 38/2003.
  
Disposicions finals
  
Primera
  
Es faculta la directora general del Servef per a dictar totes les instruccions que siguen necessàries per al desplegament i l'execució del que disposa la present ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra el present acte, que posa fi a la via administrativa, els interessats podran interposar-hi un recurs contenciós administratiu en el termini de dos mesos, comptats des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, de la Jurisdicció Contenciosa Administrativa, o, potestativament, un recurs de reposició davant d'aquest mateix òrgan en el termini d'un mes, computat en els termes ja dits, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Comú. Tot això sense perjuí que es puga interposar qualsevol altre recurs dels previstos en la legislació vigent.
  
En el cas que les entitats interessades foren administracions públiques, es podrà interposar un recurs contenciós administratiu davant del mateix òrgan jurisdiccional, de conformitat amb el que estableixen els articles 10, 44 i 46.6 de la Llei 29/1998, de 13 de juliol, de la Jurisdicció Contenciosa Administrativa, en el termini de dos mesos a partir de l'endemà de la notificació, llevat que hi haguera el requeriment a què fa referència l'article 44 de la mencionada llei, cas en què l'esmentat termini comptarà des de l'endemà de la recepció de la comunicació de l'acord exprés o d'aquell que s'entenga presumptament rebutjat.
  
València, 14 de desembre de 2005
  
El conseller d'Economia, Hisenda i Ocupació,
  
GERARDO CAMPS DEVESA